விளையாட்டுப் போட்டிகளுக்கும் வத்தலகுண்டுவுக்கும் அத்தனை பொருத்தம். பெரிய வசதிகள் இல்லாத நிலையிலும், சர்வதேச தரத்துக்கான வீரர்கள் இங்கு தொடர்ந்து உருவாகிக்கொண்டே இருக்கிறார்கள். ப்ரோ கபடிப் போட்டியில் தமிழ் தலைவாஸ் அணியின் பயிற்சியாளராக இருந்த பாஸ்கர் வத்தலகுண்டைச் சேர்ந்தவர். கபடி, கால்பந்து, கைப்பந்து, கூடைப்பந்து, கேரம் என அனைத்து விளையாட்டுகளிலும் முன்னணியில் நிற்கிறது வத்தலகுண்டு. இந்தியாவின் கடைக்கோடியில் தென்மேற்கு மூலையில் இருக்கும் ஒரு சாதாரண நகரத்தில் இருந்து ஈசல்கள்போல் இத்தனை வீரர்கள் எப்படி வெளியே வருகிறார்கள் என விளையாட்டுத் துறையில் பலரும் ஆச்சர்யப்படுவதுண்டு. இத்தனை வீரர்கள் உருவாகக் காரணமாக இருப்பவை இங்கிருக்கும் கல்வி நிறுவனங்கள். திறமையான விளையாட்டு ஆசிரியர்கள், ஆர்வமான மாணவர்கள் இணையும்போது, திறமையான வீரர்கள் வெளியே வருகிறார்கள். அடிப்படை வசதிகள்கூட முழுமையாக இல்லாத நகரில், சர்வதேசத் தரத்தில் விளையாட்டு மைதானம், விளையாட்டு உபகரணங்களுக்கு எங்கே போவது. ஆனாலும், வல்லவனுக்கு புல்லும் ஆயுதம் என்பதை நிரூபித்து வருகிறார்கள் இந்த வீரர்கள்.